Agnordal

Agnordal (av norrønt agnǫr, mothake) er en sidedal der elven renner mot retningen til elven i hoveddalføret slik samløpet med hovedelven danner en skarp vinkel. Agnordaler har oppstått ved at elver på hver sin side av et vannskille har (svært) ulik helning. Elvene på den bratteste siden graver seg raskere ned i terrenget slik at vannskillet flyttes gradvis mot den slakkere siden. Forskyvningen av vannskillet østover fra atlanterhavssiden er et utbredt trekk på hele Den skandinaviske halvøy. 

Prosessen med dannelse av agnordaler langs hovedvannskillene har særlig vært drevet av landheving i tertiær tid der den skandinaviske halvøy hevet seg mest i vest. Hovedvannskillet i Sør-Norge har blitt skjøvet østover. Isbreer kan også ha medvirket til erosjonen som har flyttet vannskillet.  Vermedalen og Vermas løp i øvre del av Rauma er et typisk eksempel. Aura med sideelver til Aursjøen er annet eksempel. Vannskillet mellom Aura og Gudbrandsdalslågen går mellom Aursjøen og Sjongsvatnet, mens området omkring Aursjøen og øvre del av Aura tidligere drenerte til Lågen.

I Norge er det flere vassdrag der sideelvene kommer på skrå inn mot retningen til hovedelven. Daler som danner slike mothakemønstre, kalles agnordaler. Der det er agnormønster, renner gjerne hovedelven i en relativt trang og dyp dal gjennom et høytliggende landområde der agnordalen har sitt opphav. I fortsettelsen av den øvre delen av hoveddalen, går det en videre dal med en elv som renner i motgående retning til hovedelven.

 Forekomster i Norge 

 Ved hovedvannskiller 
Raumas øvre del med sideelver er typisk for agnordaler. Vermedalen med elven Verma er en tydelig agnordal til hoveddalføret Romsdalen med Rauma. Elven Verma og Vermedalen har hovedsakelig en østlig retning før de faller gjennom Vermefossen til Rauma går mot vest. Vermedalen er en hengende dal over Romsdalen og elven Verma styrter ned en bratt skråning og faller ned i Rauma der Rauma går i en dyp kløft. Trolig drenerte elven Verma tidligere østover til Lågen og vannskillet har her flyttet seg østover. Ulvådalen danner en agnordal til Rauma.

Fenomenet er tydelig i indre Troms. Reisas sideelver danner til dels agnordaler noe som tyder på at området hovedsakelig ble drenert sørøstover tidligere. Dividalen drenerte før kvartær tid mot Østersjøen og sidedaler som Anjavassdalen danner en agnordal. Store deler av Finnmark med Finnmarksvidda heller i hovedsak mot sør, mens elvene Alta og Tana renner mot nord. Ved Jotunheimen har vannskillet mellom Sogn og Østlandet flyttet seg markert østover mellom Drammensvassdragets og Glommavassdragets nedbørsfelt. Vefsnas øvre del har agnordaler og for eksempel sideelven Susna hadde tidligere avløp til Sverige.  
mini|Agnordal (fra venstre) Storlidalen møter hovuddalføret Oppdal (fra venstre mot midten).

 Ved andre vannskiller 
Dindalen med Dindøla er en agnordal til hoveddalføret for elven Driva. Grødalen er en sidedal til Sunndalen og renner østover før den ved Gjøra møter hovedelven Driva som renner vestover til Sunndalsøra.http://www.tk.no/speilet/sagtroa-bygdetun-blir-info-senter-for-nasjonalparken/s/1-113-405727https://www.ntnu.no/c/document_library/get_file?uuid=5662d6b3-0dd9-44fb-a508-41ce0dc7b189&groupId=10476http://bora.uib.no/handle/1956/6077 

Drivdalen som kommer ut i dalføret Oppdal er en agnordal. Denne dalen var en gang en del av et dalsystem som gikk mot nordøst gjennom Gauldalen til Trondheimsfjorden. Tilstrømming av elver fra begge sider i dalføret gjennom Oppdal viser alle det samme agnormønsteret. Dette kan forklares med at vannskillet tidligere lå lenger mot vest og at agnordalene var del av en tidligere dalforming som drenerte østover. Agnordalene til Oppdal var tidligere del av et vassdrag som gikk i motsatt vei. Trolig har de korte, bratte elvene som renner mot vest, tilranet seg sideelver fra de lange, slake elvene som går i østlig retning. thumb|Ved tettstedet Verma i Romsdalen har elven Rauma gravd seg ned i grunnen og skjøvet vannskillet østover. Utsikt nedover Romsdalen.
Ved vannskillet mellom Aura og Litldalen (som ender ved Sunndalsfjorden like ved Sunndalens munning) har Litldalselva og Rødbergsåa gravd seg så dypt i terrenget av Rødbergsåa/Skarvedalselva som tidligere drenerte til Eikesdalsvatnet nå drenerer til Sunndalsfjorden. Jordalen og Øvsthusdalen er agnordaler til Nærøydalen og drenerer til Sognefjorden, mens de før siste istid drenerte mot Voss. Vannskillet mellom Bjørkedalen (Volda kommune) og Nordfjordeid har blitt skjøvet sørover slik at mer av vannet drenerer mot Voldafjorden.

 Referanser 

Kategori:Landformer
Kategori:Norges geografi